google/wiki40b huggingface dataset:
Urnemodeller i kombinatorikk

Ordnet utvalg med tilbakelegging

Her trekker man først en ball, skriver ned nummeret på ballen, og legger den tilbake i urnen. Så repeterer man det til man har trukket k baller. Hver gang man trekker en ball, er det n forskjellige muligheter. Ifølge produktregelen, kan de k ballene derfor trekkes på nᵏ måter.
På en norsk tippekuppong er det tolv kamper, hvor hver kamp kan ha tre forskjellige utfall, nemlig hjemmeseier, borteseier og uavgjort. Man kan da forestille seg at man har en urne med tre baller, merket H, U og B. Deretter trekker tolv baller, med tilbakelegging. Antall måter en tippekuppong kan fylles ut på blir derfor 3¹² = 531441.
Dag Solstad. Et festskrift til 30-årsdagen 16 juli 1971

Dag Solstad. Et festskrift til 30-årsdagen 16 juli 1971 er en bok utgitt på Aschehoug forlag i anledning forfatteren Dag Solstads 30-årsdag. Brorparten av boka utgjøres av Solstads egne tekster, men den har også bidrag fra flere andre av datidens sentrale norske forfattere. Boka består av fem deler, tre med Solstads tekster, to med andre forfatteres artikler og dikt om og til Solstad.
Første del består av ti petit-artikler av Solstad, fra hans tid som journalist i avisen Tiden i Arendal. Der skrev han i 1962 spalten «Sleng på byen».
Andre del omfatter bidrag fra Olav Angell, Paal-Helge Haugen, Liv Køltzow, Eldrid Lunden, Arild Nyquist, Helge Rykkja, Jan Erik Vold og Jorunn Aanderaa.
Tredje del inneholder ti essayer og anmeldelser skrevet av Solstad.
Fjerde del har tekster av Anders Bye, Kjell Heggelund, Espen Haavardsholm, Georg Johannesen, Arvid Torgeir Lie, Eldrid Lunden, Arild Nyquist, Tor Obrestad, Jan Erik Vold og Einar Økland.
Femte og siste del favner 16 skjønnlitterære tekster av Solstad.
Festskriftet lister også opp bibliografiske opplysninger for alle Solstad-tekstene som trykkes i boka.
AMD CrossFireX

AMD CrossFireX (tidligere kjent som CrossFire) er et varemerke for multi-GPU løsningen til Advanced Micro Devices, opprinnelig utviklet av ATI Technologies. Teknologien tillater opp til fire GPUer til å bli brukt i en enkelt datamaskin til å forbedre grafikkytelsen.
730.no

730.no er et norsk nettmagasin som dekker musikk, film, TV-serier og popkultur fra inn- og utland. 730.no ble startet av Gisle G. Stokland i 2008. Siden 2014 har Janne Monsen Tveit vært ansvarlig redaktør.
Elgeseter gate

Elgeseter gate er en gate gjennom Elgeseter like sør for Midtbyen i Trondheim sentrum, mellom Professor Brochs gate i sør og Klostergata i nord. Veien er en fortsettelse av Prinsens gate, som den er forbundet med via Elgeseter bru, i nord, og fortsetter sørover som Holtermanns veg. Veien er en del av hovedinnfartsåren til Trondheim sørfra fra E6. Studentersamfundet ligger langs Elgeseter gate, med adresse Elgeseter gate 1.
Åsmund Fregdegjeva

Åsmund Fregdegjeva er en folkevise av den typen vi kaller ballade. I TSB-katalogen er den typologisert som E 145, og regnes dermed til Troll-og kjempevisene. Visa er bare kjent i Øvre Telemark. Den eldste oppskriften er gjort av M.B. Landstad etter Lavrans Groven.

Innhold

Kongen lover Åsmund prinsesse Irmelin, dersom han kan få henne ut av Trollebotnen. Åsmund seiler dit sammen med brødrene sine. Han går inn i fjellet, dreper en gyger og tar med seg prinsessa ut, men oppdager at brødrene hans har rømt sin veg. Han går tilbake inn i fjellet, dreper flere troll og finner en hest som tilbyr seg å frakte dem hjem, dersom han vil ofre sin høyre hånd. Åsmund og prinsessa rir over havet og da de er hjemme igjen, hugger Åsmund hodet av hesten som da blir omskapt til Ermelins yngste bror.

Bakgrunn

Visa er bygd over en islandsk fornaldersaga: Sögu af Ásmundi flagðagefu og analysen av denne visa står sentralt i Knut Liestøls doktoravhandling.
Coccinella magnifica

Utseende

Coccinella magnifica er mellom 6 og 8 millimeter lang. Dekkvingene er røde, antall svarte flekker varierer mellom fem og elleve. Den ligner derfor på flere av de andre marihønene og kan forveksles med disse. Særlig femprikket marihøne og sjuprikket marihøne, men kanskje også tiprikket marihøne.

Levevis

Sjuprikket marihøne finnes på en lang rekke planter, i ulike naturtyper. Den finnes ofte nær maurtuer.
Bønes Idrettslag

Fotball

Klubben er et breddeidrettslag og har i dag et damelag i 3. divisjon og et herrelag i 4. divisjon.

Håndball

Klubben er et breddeidrettslag og har et herrelag i 4. divisjon og et damelag i 7. divisjon.
Furusjö

Furusjö er et tettsted i Habo kommune i Jönköpings län i Västergötland i Sverige. I 2010 hadde tettstedet 325 innbyggere.
Yan (Anshi)

Yan (燕; pinyin: Yān), også kjent som Store Yan (大燕; Dà Yān), var et rike opprettet i 756 av opprørsgeneralen An Lushan, som gikk til angrep på Tang-dynastiet under keiser Xuanzong i 755.  Staten ble utslettet i 763, da sønnen av da avdøde Lushans nestkommanderende Shi Siming, Shi Chaoyi, som var sistemann som gjorde krav på tittelen av keiser av Yan, ble drept.
Sortlandshallen

Sortlandshallen er en idrettshall på Sortland i Nordland. Hallen ligger ved Sortland barneskole. Sortlandshallen har svømmebasseng på 25 meter og ballspillhall. Hallen har blant annet vært hjemmebane for Sortland ILs damelag i volleyball, som var i øverste divisjon på 1980-tallet.
Byggingen av Sortlandshallen begynte høsten 1971, og ballspillhallen ble tatt i bruk høsten 1973. Svømmehallen ble forsinket og kunne først tas i bruk over nyttår 1974.
Sortlandshallen brukes som kroppsøvingsanlegg av skolene på Sortland, og til svømmeundervisning av de fleste skolene i kommunen.
Neosho (elv)

Neosho River er en bielv til elven Arkansas og ligger i Kansas i USA, hvorfra den renner ned i nordøstre Oklahoma før den munner i Arkanas River lengre nede ved byen Muskogee. Den strekker seg totalt over 740 km og drenerer i alt 31 000 km², hvorav 16 300 km² i det sørøstlige Kansas, inklusive dens bielver. Pensacola-demningen demmer opp den meget store Lake of the Cherokees nederst i elva, i Oklahoma. Fort Gibson-demningen demmer opp den store Fort Gibson Lake like nedenfor denne, nær utløpet i Arkansas River.
Bergagård

Bergagård er et tettsted i Falkenberg kommune i Hallands län i Halland i Sverige. I 2010 hadde tettstedet 250 innbyggere. Bergagård ligger cirka 11 kilometer øst for Falkenberg.
Haakonsvern orlogsstasjon

Historie

Etter andre verdenskrig ble det besluttet å bygge opp en ny hovedbase for Marinen i Bergensområdet. Det strategiske tyngdepunktet i forsvaret av Norge var nå i hovedsak rettet mot Nordsjøen og nordområdene. Utbyggingen på Haakonsvern ble finansiert gjennom NATO-infrastrukturmidler og igangsatt i 1955. Mathopen ble valgt pga. gode havneforhold med muligheter for bygging av lager og verksteder i fjell samtidig som topografien ga god beskyttelse mot angrep fra sjø og luft.
Stephanhippopsis

Utseende

En middelsstor (ca. 9 millimeter) trebukk med lange antenner.

Levevis

Larvene lever i stammene på storvokste urter. De voksne billene finnes ofte på blomster.

Utbredelse

Arten er kjent fra Zambia og Sør-Afrika.
Historiske bygninger i Kyoto

Historie

Buddhismen hadde allerede blitt introdusert fra Kina og kinesisk kultur hadde en avgjørende påvirkning på Japan da hovedstaden ble flyttet fra Heijo-ko (Nara), til Kyoto under navnet Heian-ko i året 794. Byen ble da den imperialistiske hovedstaden i Japan, på alle måter inspirert av Kina.
En borgerkrig i år 1185 førte til at et samuraimilitært regime ble innført i Kamakum, men hovedstaden forble i Kyoto. Sekisui-in i Kozan-ji er det beste eksemplet på den akritekturen som er betegnende for denne perioden, som endte i år 1332 ved at Muromachi Shogunate ble etablert. I denne perioden ble det bygget store templer som Temyu-ji, og i tillegg ble Zen-hager laget. Saiho-ji er et godt eksempel på dette.
Området var sentrum for Japans kultur i over 1.000 år, og illustrerer på en detaljert måte utviklingen av japansk trearkitektur, særlig innenfor religiøse bygninger, i tillegg til kunsten å lage vakre japanske hager. Området har vært til inspirasjon og innflytelse for hager verden over.
Da byen Kyoto ble modernisert på 1800-tallet ble byens kulturelle arv neglisjert. De nasjonale myndighetene var likevel oppmerksomme på hva som var i ferd med å skje, og introduserte de første bestemmelsene om beskyttelse av antikvitetiske steder i 1871. Dette ble fulgt opp i år 1897 av en egen lov for bevaring av jinja og templer. Dette ble begynnelsen på bevaringen av slike historiske steder i Japan.

Utvalgskriterier for verdensarvlisten

Kyoto har et høyt antall historiske bygninger. Dette er unikt i Japan, siden flere japanske byer har mistet sine bygninger i løpet av invasjoner og krig. Kyoto har derfor den høyeste konsentrasjonen av kulturelle eiendommer i hele Japan. De 17 eiendommene som er satt på Verdensarvlisten stammer fra en periode fra 900-tallet til 1800-tallet, og hver av dem er representative for den perioden de ble bygget. Den historiske betydningen av Kyoto-regionen ble tatt med i UNESCOs prosess da stedene ble vurdert som verdensarv.
Eleanor F. Helin

Palomar Planet-Crossing Asteroid Survey

Helin var aktiv innen planetvitenskap og astronomi ved California Institute of Technology og Jet Propulsion Laboratory i over 30 år. Tidlig på 1970-tallet igangsatte hun Palomar Planet-Crossing Asteroid Survey (PCAS) fra Palomar Observatory. Dette programmet er ansvarlig for oppdagelsen av tusenvis av asteroider av alle typer, inkludert over 200 i høye inklinasjonsbaner, andre asteroider i sjeldne og unike typer baner, 20 kometer og omtrent 30 prosent av jordnære asteroider oppdaget på verdensbasis.

International Near-Earth Asteroid Survey

Helin organiserte og koordinerte International Near-Earth Asteroid Survey (INAS) på 1980-tallet, oppmuntret og stimulerte verdensomspennende interesse i asteroider. I anerkjennelse av hennes prestasjoner, fikk hun NASAs Exceptional Service Medal.

Near Earth Asteroid Tracking

Etter å ha ledet PCAS fotografiske søkeprogram fra Palomar i nesten 25 år, konsentrerte Helin seg om det nye og oppgraderte søkeprogrammet Near Earth Asteroid Tracking (NEAT) som brukte elektroniske sensorer på et stort lyssterkt teleskop. Hun var hovedetterforskeren for dette programmet fra JPL, som hun mottok i 1977 JPL Award for Excellence for. Hun mottok også NASAs Group Achievement Award for NEAT teamet.
NEAT har vært i drift siden desember 1995 og er det første autonome observasjonsprogramet, uten JPL personell på plass, kun JPL Sunspark datamaskinen som kjører observasjonsprogrammet i løpet av natten og overfører dataene tilbake til JPL hver morgen for teamets medlemmenes gjennomgang og bekreftelse. NEAT har oppdaget over 26 000 objekter, inkludert 31 nærjordenasteroider, to lang periode kometer og det unike objektet 1996 PW, den mest eksentriske asteroide kjent så langt (e = 0.99012940), som beveger seg i en lang periode (4110,50 a), kometlignende bane (store halvakse 256.601 AE).
Rhodopinini

Utseende

Middelsstore, slanke, brunspraglete trebukker. Antennene er omtrent dobbelt så lange som kroppen, også hos hunnene.

Levevis

Som de fleste andre trebukker borer larvene i ved.

Utbredelse

Gruppen er utbredt i Sørøst-Asia.
August Cappelen

Liv og virke

Han var sønn av jernverkseier Diderik von Cappelen (1795–1866) og Edel Severine Margrethe Henriette Løvenskiold. Familien flyttet i 1835 til Holden hovedgård på Ulefoss ved Norsjø, hvor August vokste opp. Moren hadde selv lært å tegne, og man må anta at hennes undervisning ga ham et tidlig og godt grunnlag å bygge videre på. Han tok artium med laud i Skien 1845, og deretter dro han til Christiania for å ta anneneksamen ved universitetet den påfølgende vinteren, og fikk også der laud. Her traff han den to år eldre Hans Gude, og ble hans elev vinteren og våren 1845-46. De to utviklet et elev- og vennskapsforhold, og sommeren 1846 dro Cappelen, Gude og Johan Fredrik Eckersberg på studiereise til Gudbrandsdalen, Mysuseter, Vågå og Bøverdalen. Gude anbefalte ham så å følge med til Düsseldorf for å studere videre ved byens berømte kunstakademi.
Der var Cappelen elev under professor Johann Wilhelm Schirmer i landskapsmaleriklassen fra 1846 til 1850, men i revolusjonsåret 1848 reiste han, i likhet med mange andre norske kunstnere, hjem og ble i Christiania vinteren 1848–49.  Schirmer, som han hadde et godt elev-lærer-forhold til, preget Cappelen ved sine ideallandskaper og komposisjonsteknikker. Cappelen var tilsynelatende ikke innskrevet ved kunstakademiet, men skolens leder Wilhelm von Schadow omtalte ham like fullt i ettertid som elev. 

I Düsseldorf var Cappelen medlem i kunstnerforeningen Malkasten, "en Forening der alle de 100 Malere kommer sammen om Aftenen for at hygge sig og hvile sig efter Dagens Arbeide."
August Cappelen betraktes som en bråmoden og talentfull kunstner, som i løpet av de siste to årene av sitt liv nådde fram til et eget, personlig uttrykk. Typiske er hans villmarkspresentasjoner av Telemarks skoger, innsjøer og bekker, fylt med lidelsesfulle uttrykk av ensomhet og forgjengelighet. Særlig trærne og kampesteinene er effektive i hans komposisjoner; mørkegrønne fargetoner er fremtredende. 
Hans mest produktive periode var mellom 1850 og 1852, det vil si hans to siste leveår. 
Cappelen døde av en svulst i magen. Han ble begravet i Düsseldorf, men hans levninger ble flyttet til Holla gamle kirke, Ulefoss i Nome etter 1945.
De viktigste samlinger av Cappelens kunst er i Nasjonalmuseet og i familiens eie på Holden.
Han var oldebarn av Knud Plesner og dermed tremenning av Henrik Ibsen.
Cynthia

Etymologi

Cynthia er en latinsk form av greske Kynthia (gresk: Κυνθια), «kvinne fra Kýnthos». Kýnthos er et fjell på øya Dílos i Kykladene i Hellas. Kynthia var tilnavnet til den greske månegudinnen Artemis, siden hun og broren Appollo ble født der. Den greske personifiseringen av månen, Selene, og den romerske gudinnen Diana ble av og til også kalt Cynthia.
Cindy er en kortform av navnet.
Stigmella magdalenae

Utseende

En knøttliten (vingespenn 3,5-4,5 millimeter), bronsefarget møll. Antennen er trådformet, mørk og omtrent halvparten så lang som forvingen. Det innerste, kraftig utvidete leddet er hvitt, hodet er kledt med gulbrune eller brunlige hår, bakerst med en hvit krage. Kroppen er mørk. Forvingene er gulgrå med en svak bronseglans, uten noe lyst tverrbånd. Bakvingen er smal, grå, med lange frynser.

Levevis

Larvene lever i bladene på ulike busker og trær i rosefamilien, blant andre rogn (Sorbus aucuparia), asal (Sorbus-arter), mispel (Cotoneaster-arter) og sjeldnere på eple (Malus spp.). Arten har én generasjon hver sommer som flyr i mai-juni. Larven lager en nokså kort, slynget mine.

Utbredelse

Arten er utbredt i Europa øst til Volga-området. I Norge er den funnet nord til Sogn og Fjordane, dessuten er det et funn fra Finnmark.
Sumerologi

Sumerologi er et delområde under assyriologien. Den beskjeftiger seg med det metopotamiske folket sumerernes språk, historie, litteratur, religion, mytologi og kultur.
Selv om det sumeriske språk var det eldste av de vestasiatiske kileskriftspråkene, ble gammelpersisk og akkadisk - med hoveddialektene babylonsk og assyrisk dechiffrert langt tidligere. Vel ble det nokså tidlig funnet tospråklige ordbøker i Ninive, men deres betydning ble lenge omstridt før de ble forstått. Jules Oppert forstod i 1869 at det dreide seg om et eget språk, og det var han som kalte det sumerisk. Det skulle imidlertid gå tyve år til før språkets - og folkets - eksistens ble bevist.
Fra 1877 oppdaget Ernest de Sarzec og Léon Heuzey i utgravningene av residensbyen Girsu i den sumeriske staten Lagasj, diverse sumeriske skriftvitnesbyrd. I 1909 klarte François Thureau-Dangin å dechiffrere det sumeriske språk, og dermed legge det faste fundament for sumerologien som vitenskap.

Moderne innsikt (oppsummert)

Sumer var et oldtidsrike som lå mellom elvene Tigris og Eufrat, midt i den såkalte «sivilisasjonens vugge», og er en av de eldste kulturene som er kjent. Selv om de tidligste historiske nedtegnelsene i regionen ikke går lengre tilbake enn til rundt 2500 f.Kr., har moderne historikere forsikret at Sumer ble først gang bosatt en gang mellom rundt 4500 og 4000 f.Kr. av et ikkesemittisk folk som muligens ikke snakket sumerisk språk (stedsnavn på byer, elver, basisord og lignende som bevis). Dette første, førhistoriske folket er i dag kalt for «ureufratere» eller «ubaidere», og det er teoretisert at de har utviklet seg fra Samarrakulturen i nordlige Mesopotamia. Dette urfolket var den første siviliserte eller kultiverte makten i Sumer. De drenerte myrene for jordbruk, utviklet handel, og etablerte industrier, inkludert veving, lærarbeid, metallarbeid, murerhåndverk, og keramikk.
Den sumerske sivilisasjonen tok form i Urukperioden (3000-tallet f.Kr.), fortsatte inn i Jemdat Nasr og de tidlige dynastiske periodene. Kulturen ble erobret av semittisktalende konger fra Det akkadiske rike en gang rundt 2270 f.Kr. (kort kronologi). Innfødt sumersk styre oppsto på nytt for rundt et århundre i Urs tredje dynasti på 2000- til 1900-tallet f.Kr. Byene i Sumer var de første sivilisasjonene som praktiserte intensivt jordbruk året rundt, kanskje allerede fra rundt 5000 f.Kr. som viser tegn på bruk av grunnleggende jordbruksteknikker, inkludert omfattende kultivering av land i stor skala, monoavling, organisert irrigasjon (vanning), og bruk av spesialisert arbeidskraft. Overskuddet av lagret mat skapt av denne økonomien førte til at befolkningen ble boende på et sted framfor å migrere etter avlingen og beitemarker. Det gjorde det også mulig å opprettholde en større befolkningstetthet. Sumer var også stedet for tidlig utvikling av skriftsystem, progresjonen fra et stadium av en form for urskrift på midten av 3000-tallet f.Kr. til et reelt utviklet skriftsystem på 2000-tallet f.Kr. (Jemdet Nasr-perioden).
Elongatoserixia

Utbredelse

Arten er kjent fra Zambia.
Sumedang

Sumedang er en by i provinsen Vest-Java på Java i Indonesia. Befolkningen anslås (2005) til 208 900.
Den store journalistprisen

Den store journalistprisen er en av de fremste av utmerkelsene for god norsk journalistikk. Den er utdelt siden 1991.
Prisen erstattet i realiteten Narvesenprisen og Hirschfeldtprisen som begge ble utdelt fram til 1990.
Prisen koordineres og deles ut av Norsk Presseforbund, og tildeles en medarbeider eller en gruppe medarbeidere som i løpet av det siste året har gjort en særlig prisverdig innsats på journalistikkens område.
Hensikten med prisen er å oppmuntre til og hedre kvalitet i journalistikken. Prisen kan tildeles medarbeidere både i trykt presse, nettpublikasjoner, radio og fjernsyn.
Den store journalistprisen finansieres gjennom et samarbeid mellom Norsk Journalistlag, Norsk Redaktørforening, Mediebedriftenes Landsforening, Den Norske Fagpresses Forening, NRK og TV 2.
Fløyheia

Fløyheia er en liten fjelltopp nord for Arendal sentrum, lett synlig fra byens havn. 
Her var det montert en vindfløy i seilskutetida som gjorde det mulig å se hvilken retning vinden hadde. Dette var et viktig hjelpemiddel for manøvrering av skipene som skulle seile inn og ut av havna. 
På Fløyheia lå Arendal sjømannsskole som nå er nedlagt. Bygningene har i mer enn 50 år vært et kjent landemerke over byen Arendal. Det er nå vedtatt en reguleringsplan som bevarer de sentrale deler, tårnet og skolens aula. Skolens vestre del erstattes av et nytt bygg som oppføres som kontorer for Fylkesmannen i Agder.  
På Fløyheias østre side ligger Fylkeshuset i Aust-Agder. 
Fløyheia er Arendals flotteste utsiktsplass. Det går trapp opp fra Hylleveien, ovenfor Arendal torv. I forbindelse med det nye kontorbygget for fylkesmannen bygges ny heis fra Torvet til Fløyheia. 
Arendal brannvesen hadde lenge et utsiktstårn over byen på nedre del av Fløyheia. Branntårnet står der fremdeles, men er ikke i bruk.
Gattaran

Gattaran (Bayan ng Gattaran) er en kommune i Filippinene. Kommunen ligger på øya Luzon og tilhører provinsen Cagayan. Folkemengden var på 56 661 innbyggere i 2015.
Melkerobot

Melkerobot er en automatisert melkemaskin som brukes i forbindelse med løsdriftfjøs. Når kuene ønsker å bli melket, går de selv inn i maskinen som deretter melker dem. Vanligvis vil en ku komme tilbake til maskinen etter seks og en halv time.
Det er et lite antall leverandører av slike maskiner, og i Norge er det rundt 1500 maskiner på landsbasis. En av Aktørene sier at en bør ha rundt 30 kuer for å få økonomisk drift, og at en maskin kan håndtere inntil 60–70 dyr.
Qi (Kaifeng)

Qi (kinesisk: 杞; pinyin: Qǐ Xiàn) er et fylke i provinsen Henan i Folkerepublikken Kina. Det er underlagt byprefekturet Kaifeng.
Befolkningen er 1 031 425 (1999).

Kulturminner

Det neolittiske Lutaigang-funnstedet (鹿台岗遗址, Lutaigang yizhi) be i 2006 tilføyd på Folkerepublikken Kinas liste over kulturminner.

Historie

Det lille riket Qi under Shangdynastiet lå her.
Under Han-dynastiet tilsvarte området prefekturet Yu i kommanderiet Chenjiu.

Samferdsel

Kinas riksvei 106 går gjennom området. Den løper fra Beijing og er innom blant annet Hengshui, Kaifeng, Ezhou og Shaoguan på sin vei ned til Guangzhou i Sørkina.
Cochleaimplantat

Cochleaimplantat (CI) er en ny teknologi som gjør det mulig for personer som er døve pga. manglende/defekte sanseceller i sneglehuset (lat. cochlea) å få hørsel.

Teknikk

Cochleaimplantatet stimulerer hørselsnerven direkte ved at man fører den inn i sneglehuset hvor den avgir elektriske impulser. Pga. at sneglehuset er bygd slik at de ulike frekvensene oppfattes i forhold til hvor langt inn i sneglehuset stimulusen befinner seg, kan man stimulere hørselsnerven slik at hjernen oppfatter lyder.
Command & Conquer: Red Alert

Handling

Red Alert foregår på 1950-tallet, og tar plass i en alternativ virkelighet. Albert Einstein har laget en tidsmaskin han kaller "The Chronosphere". Med denne tidsmaskinen reiser han i 1946 fra åstedet for Trinityprøvesprengningen i New Mexico til Landsberg i Tyskland i 1926. Der oppsøker han fengselet der Adolf Hitler akkurat blir løslatt etter soningen for det mislykkede ølkjellerkuppet i 1923. Einstein dreper Hitler for å forhindre andre verdenskrig, og returnerer deretter til 1946. Planen lykkes, og  andre verdenskrig bryter ikke ut. I stedet vokser Sovjetunionen under Josef Stalin seg mye sterkere, og griper sjansen til å forsøke å ta over Europa. Landene i Europa allierer seg mot den nye trusselen, og krigen er snart et faktum.

Tilknytning til Tiberian-serien

Planen til den opprinnelige utvikleren av Command & Conquer (Westwood Studios) var at Red Alert skulle være foregå før Tiberianuniverset i tid. Rollefiguren Kane var Stalins rådgiver i Red Alert, og viser seg en rekke ganger i spillet. De alliertes slutt i Red Alert skulle opprinnelig lede inn i Command & Conquer (kjent som Tiberian Dawn). Da Electronic Arts (som hadde kjøpt opp Westwood Studios) ga ut en samle-boks med Command & Conquer i 2006, var de tre spillene ment å skulle foregå i tre helt separate univers.

Balansering

I Red Alert er det ikke en klassisk "stein-, saks- og papirbalansering" som det oftest er i sanntidsstrategispill, men en balansering der spilleren må velge ulike strategier avhengig av om det er Sovjetunionen eller de allierte som kontrolleres. For eksempel har de allierte raske stridsvogner som høy skuddtakt, mens Sovjet har langsommere stridsvogner med lavere skuddtakt, men med tykkere panser og kraftigere kanoner enn de alliertes.
Deccan-sultanatene

Deccan-sultanatene var fem sultanater i Deccan i det sentrale av dagens India. De etterfulgte på slutten av 1400-tallet og begynnelsen av 1500-tallet Bahmani-sultanatet, som ble revet i stykker av indre motsetninger. De fem sultanatene var Bijapur, som gjorde seg uavhengig i 1489,  Ahmednagar og Berar, som løsrev seg i 1491, Bidar, som erklærte seg selvstendig i 1492, og Golconda, som ble til i 1512. Deccan-sultanatene lå stadig i krig med hverandre. Alle ble i løpet av 1600-tallet erobret av Mogulriket.